amanoisuno/poetBack huggingface dataset:
青樓曲 於濆 
青樓臨大道，一上一回老。所思終不來，極目傷春草。
塞下曲 於濆 
紫塞曉屯兵，黃沙披甲臥。戰鼓聲未齊，烏鳶已相賀。燕然山上雲，半是離鄉魂。衛霍待富貴，豈能無乾坤。
山村曉思 於濆 
開門省禾黍，鄰翁水頭住。今朝南澗波，昨夜西川雨。牧童披短蓑，腰笛期煙渚。不問水邊人，騎牛傍山去。
馬嵬驛 于濆 
常經馬嵬驛，見說坡前客。一從屠貴妃，生女愁傾國。是日芙蓉花，不如秋草色。當時嫁匹夫，不妨得頭白。
苦辛吟 於濆 
壟上扶犁兒，手種腹長饑。窗下拋梭女，手織身無衣。我願燕趙姝，化為嫫母姿。一笑不值錢，自然家國肥。
野蠶 於濆 
野蠶食青桑，吐絲亦成繭。無功及生人，何異偷飽暖。我願均爾絲，化為寒者衣。
秦原覽古 於濆 
耕者戮力地，龍虎曾角逐。火德道將亨，夜逢蛇母哭。昔日望夷宮，是處尋桑穀。漢祖竟為龍，趙高徒指鹿。當時行路人，已合傷心目。漢祚又千年，秦原草還綠。
古宴曲 於濆 
雉扇合蓬萊，朝車回紫陌。重門集嘶馬，言宴金張宅。燕娥奉卮酒，低鬟若無力。十戶手胼胝，鳳凰釵一隻。高樓齊下視，日照羅衣色。笑指負薪人，不信生中國。
南越謠 於濆 
迢迢東南天，巨浸無津壖。雄風卷昏霧，干戈滿樓船。此時尉佗心，兒童待幽燕。三寸陸賈舌，萬里漢山川。若令交趾貨，盡生虞芮田。天意苟如此，遐人誰肯憐。
述己歎 於濆 
不長不成人，及長老逼身。履善本求樂，及善尤苦辛。如何幽並兒，一箭取功勳。
遼陽行 於濆 
遼陽在何處，妾欲隨君去。義合齊死生，本不誇機杼。誰能守空閨，虛問遼陽路。
旅館秋思 於濆 
旅館坐孤寂，出門成苦吟。何事覺歸晚，黃花秋意深。寒蝶戀衰草，軫我離鄉心。更見庭前樹，南枝巢宿禽。
長城 于濆 
秦皇豈無德，蒙氏非不武。豈將版築功，萬里遮胡虜。團沙世所難，作壘明知苦。死者倍堪傷，僵屍猶抱杵。十年居上郡，四海誰為主。縱使骨為塵，冤名不入土。
田翁歎 於濆 
手植千樹桑，文杏作中梁。頻年徭役重，盡屬富家郎。富家田業廣，用此買金章。昨日門前過，軒車滿垂楊。歸來說向家，兒孫竟咨嗟。不見千樹桑，一浦芙蓉花。
沙場夜 於濆 
城上更聲發，城下杵聲歇。征人燒斷蓬，對泣沙中月。耕牛朝挽甲，戰馬夜銜鐵。士卒浣戎衣，交河水為血。輕裘兩都客，洞房愁宿別。何況遠辭家，生死猶未決。
裏中女 於濆 
吾聞池中魚，不識海水深。吾聞桑下女，不識華堂陰。貧窗苦機杼，富家鳴杵砧。天與雙明眸，只教識蒿簪。徒惜越娃貌，亦蘊韓娥音。珠玉不到眼，遂無奢侈心。豈知趙飛燕，滿髻釵黃金。
寒食 於濆 
二月野中芳，凡花亦能香。素娥哭新塚，樵柯鳴柔桑。田父引黃犬，尋狐上高岡。墳前呼犬歸，不知頭似霜。
邊遊錄戍卒言 於濆 
二十屬盧龍，三十防沙漠。平生愛功業，不覺從軍惡。今來客鬢改，知學彎弓錯。赤肉痛金瘡，他人成衛霍。目斷望君門，君門苦寥廓。
古征戰 于濆 
高峰淩青冥，深穴萬丈坑。皇天自山谷，焉得人心平。齊魯足兵甲，燕趙多娉婷。仍聞麗水中，日日黃金生。苟非夷齊心，豈得無戰爭。
山村叟 于濆 
古鑿岩居人，一廛稱有產。雖沾巾覆形，不及貴門犬。驅牛耕白石，課女經黃繭。歲暮霜霰濃，畫樓人飽暖。
戍客南歸 於濆 
北別黃榆塞，南歸白雲鄉。孤舟下彭蠡，楚月沈滄浪。為子惜功業，滿身刀箭瘡。莫渡汨羅水，回君忠孝腸。
經館娃宮 於濆 
館娃宮畔顧，國變生嬌妒。勾踐膽未嘗，夫差心已誤。吳亡甘已矣，越勝今何處。當時二國君，一種江邊墓。
村居晏起 於濆 
村舍少聞事，日高猶閉關。起來花滿地，戴勝鳴桑間。居安即永業，何者為故山。朱門與蓬戶，六十頭盡斑。
感懷 於濆 
采薇易為山，何必登首陽。濯纓易為水，何必泛滄浪。貴崇已難慕，諂笑何所長。東堂桂欲空，猶有收螢光。
金穀感懷 于濆 
黃金驕石崇，與晉爭國力。更欲住人間，一日買不得。行為忠信主，身是文章宅。四者俱不聞，空傳墮樓客。
恨從軍 於濆 
不嫁白衫兒，愛君新紫衣。早知遽相別，何用假光輝。已聞都萬騎，又道出重圍。一軸金裝字，致君終不歸。
燒金曲 於濆 
天壽畏不永，燒金希長年。積土培枯根，自謂松柏堅。南陌試腰褭，西樓歌嬋娟。豈知蔓草中，日日開夜泉。
子從軍 於濆 
男作鄉中丁，女作鄉男婦。南村與北裏，日日見父母。豈似從軍兒，一去便白首。何當鑄劍戟，盡得丁男力。
越溪女 於濆 
會稽山上雲，化作越溪人。枉破吳王國，徒為西子身。江邊浣紗伴，黃金扼雙腕。倏忽不相期，思傾趙飛燕。妾家基業薄，空有如花面。嫁盡綠窗人，獨自盤金線。
巫山高 于濆 
何山無朝雲，彼雲亦悠揚。何山無暮雨，彼雨亦蒼茫。宋玉恃才者，恁虛構高唐。自垂文賦名，荒淫歸楚襄。峨峨十二峰，永作妖鬼鄉。
織素謠 於濆 
貧女苦筋力，繰絲夜夜織。萬梭為一素，世重韓娥色。五侯初買笑，建章方落籍。一曲古涼州，六親長血食。勸爾畫長眉，學歌飽親戚。
擬古諷 於濆 
洛陽大道傍，甲第何深邃。南畝無一廛，東園有餘地。春溪化桃李，秋沼生荷芰。草木本無情，此時如有為。旱苗當壟死，流水資嘉致。余心甘至愚，不會皇天意。
贈太行開路者 於濆 
手劚太行山，心齊太行巔。劚盡太行險，君心更摩天。何如回苦辛，自鑿東皋田。
戍卒傷春 于濆 
連年戍邊塞，過卻芳菲節。東風氣力盡，不減陰山雪。蕭條柳一株，南枝葉微發。為帶故鄉情，依依藉攀折。晚風吹磧沙，夜淚啼鄉月。淩煙閣上人，未必皆忠烈。
富農詩 于濆 
長聞鄉人語，此家勝良賈。骨肉化饑魂，倉中有飽鼠。青春滿桑柘，旦夕鳴機杼。秋風一夜來，累累聞砧杵。西鄰有原憲，蓬蒿繞環堵。自樂固窮心，天意在何處。當門見堆子，已作桑田主。安得四海中，盡為虞芮土。
早發 於濆 
綠野含曙光，東北雲如茜。棲鴉林際起，落月水中見。此身何自苦，日日淩霜霰。流蘇帳裏人，猶在陽臺畔。
季夏逢朝客 於濆 
滻水桃李熟，杜曲芙蓉老。九天休沐歸，腰玉垂楊道。避路回綺羅，迎風嘶騕褭。豈知山谷中，日日吹瑤草。
隴頭水 于濆 
行人何彷徨，隴頭水嗚咽。寒沙戰鬼愁，白骨風霜切。薄日朦朧秋，怨氣陰雲結。殺成邊將名，名著生靈滅。
古別離 於濆 
入室少情意，出門多路岐。黃鶴有歸日，蕩子無還時。人誰無分命，妾身何太奇。君為東南風，妾作西北枝。青樓鄰里婦，終年畫長眉。自倚對良匹，笑妾空羅幃。郎本東家兒，妾本西家女。對門中道間，終謂無離阻。豈知中道間，遣作空閨主。自是愛封侯，非關備胡虜。知子去從軍，何處無良人。
擬古意 于濆 
白玉若無玷，花顏須及時。國色久在室，良媒亦生疑。鴉鬟未成髻，鸞鏡徒相知。翻慚效顰者，卻笑從人遲。
隴頭吟 於濆 
借問隴頭水，終年恨何事。深疑嗚咽聲，中有征人淚。自古蘊長策，況我非才智。無計謝潺湲，一宵空不寐。
思歸引 於濆 
不耕南畝田，為愛東堂桂。身同樹上花，一落又經歲。交親日相薄，知己恩潛替。日開十二門，自是無歸計。
秦富人 於濆 
高高起華堂，遠遠引流水。糞土視金珍，猶嫌未奢侈。陋巷滿蓬蒿，誰憐有顏子。
對花 於濆 
花開蝶滿枝，花落蝶還稀。惟有舊巢燕，主人貧亦歸。
宮怨 於濆 
妾家望江口，少年家財厚。臨江起珠樓，不賣文君酒。當年樂貞獨，巢燕時為友。父兄未許人，畏妾事姑舅。西牆鄰宋玉，窺見妾眉宇。一旦及天聰，恩光生戶牖。謂言入漢宮，富貴可長久。君王縱有情，不奈陳皇后。誰憐頰似桃，孰知腰勝柳。今日在長門，從來不如醜。